– હ્યુમન સાઇકોલોજી સાથે રમત કરતી થ્રિલર, કોન મુવી, હોરર મુવીની મજા એ હોય કે એક તો એ મોસ્ટ્લી તમને ફિલ્મના મુખ્ય પાત્ર (પ્રોટાગનિસ્ટ)ના પોઇન્ટ ઑફ વ્યૂથી વાર્તા કહે. એટલે એ જેવું જુએ, જેવું વિચારે, જે કરે કે એની સાથે જે થાય એ જ તમને દેખાય. છેક છેલ્લી ઘડીએ જબરદસ્ત પ્લોટ ટ્વિસ્ટ આવે અને આખી સ્ટોરીનું શીર્ષાસન થઈ જાય. એવી વાર્તાઓ ધરાવતી ફિલ્મો એક કહેતા હજાર છે. એટલે એક એવી આશા પણ ખરી કે આ ફોબિયા એ જ ખાનામાં જઇને પડવાની છે. આવી ફિલ્મોની બીજી મજા એ હોય કે આખુંય સિક્રેટ તમારી સામે પડ્યું હોય, પણ તમને તેનો અણસાર સુદ્ધાં ન આવે. છેક છેલ્લે સિક્રેટ રિવીલ થાય ત્યારે ખબર પડે કે હાયલા, હમ તો મામુ બન ગયે! સિક્રેટ ઑપન થયા પછી તમે ફરીથી એકેએક ચીજ વિશે વિચારો અને જવાબો મેળવતા જાઓ. વળી, આખી ફિલ્મ દરમિયાન તમારું દિમાગ પણ નાના બચ્ચાની જેમ સતત સવાલો પૂછતું રહે.